Om 'n onbekende drumpel oor te steek – Marida Steurer
Om 'n onbekende drumpel oor te steek
Date: Januarie 15, 2018Author: Marida Steurer 4 Kommentare
Bucket list, Emmerskoplys of 'n mooi geformuleerde visie, missie en doelstelling… wat jy dit ook al noem, ek het nie regtig so iets nie. Ek weet wel wat ek wil hê in die lewe en het sterk beginsels waarbinne ek funksioneer, maar verder is ek redelik buigbaar oor die detail van hoe ons by die eindpunt kom.
Ek (en gelukkig my man ook) hou daarvan om dinge op die ingewing van die oomblik te doen. So het ons al op 'n Sondagmiddag besluit om die daaropvolgende Vrydag die pad van die Vrystaat af Victoria Valle toe aan te durf met drie voorskoolse juffertjies en 'n gewone 2×4 motor. Ons het net twee nagte se verblyf vooraf bespreek. Verder het ons 'n GPS gekoop om ons neuse so bietjie rigting te gee soos wat ons deur Zimbabwe en Botswana kronkel. Wat 'n belewenis! Van ons lekkerste herinneringe is op die ingewing van die oomblik gemaak.
Alhoewel ek van laaste minuut avonture en die onbekende hou, moet ek erken dat 'n nuwe jaar my tog op 'n manier intimideer. Dit hou soveel potensiaal in, soveel drome en verwagtings vir onsself en ons kinders, sonder enige waarborge van hoedat die jaar gaan verloop.
Sommige Afrika kulture, asook 'n paar ander kulture, se beeld oor die toekoms verskil egter van die tradisionele Westerse benadering. Volgens hierdie kulture lê die toekoms nie voor ons nie. Die verlede lê eintlik voor ons en die toekoms lê agter ons. Volgens hulle stap 'n mens eintlik agteruit deur die lewe. 'n Mens stap met jou rug op die toekoms, die onbekende tegemoet. Die verlede lê dus voor jou, want jy kan dit sien. Dit is uit die verlede wat ons wysheid put en lesse leer waarmee ons dan die onbekende toekoms agteruit tegemoet stap.
Dit vat vir my nogal iets kosbaars vas van 'n nuwe jaar. Ons kan nie weet wat die nuwe jaar inhou nie. Hierdie beeld beskryf my gedagtes oor die nuwe jaar … dat ons as't ware agteruit, met ons rug op die toekoms die nuwe jaar tegemoet stap.
Hoe dit dus hierdie jaar met ons kinders met nuwe onderwysers en nuwe maats gaan verloop, weet ons doodeenvoudig nie. Hoe dit met ons en ons geliefdes se gesondheid sal gaan, weet ons ook nie. Watter nuwe uitdagings die jaar inhou, is onseker omdat ons nog met ons rug daarheen op pad is.
Ek het in 'n stadium van my lewe in Nederland gewoon. Ek was (gelukkig) nie vooraf bewus van al die uitdagings wat die lewe op daardie stadium sou bied nie. Die Here het my pad in die land van kaas en klompe laat kruis met dierbare Christene in 'n klein gemeente in Haarlem. Een van die liedere wat ons daar gesing het, het my vreeslik aangespreek en het vir my 'n hartsgebed geword:
Zou ik mocht, ik durfde niet.
My Afrikaanse vertaling:
Wat die toekoms ookal inhou,
die Here se hand sal my daardeur lei.
Daarom slaan ek my oë moedig op na die onbekende.
Leer my sonder vrae volg,
Vader, wat U doen is goed!
Leer my om net die hede se laste te probeer dra,
met 'n rustige, kalm moedigheid
Laat my nie self my lot bepaal nie:
Al sou ek kon, durf ek dit nie doen nie.
Ag, hoe sou ek my misgis
as U alles aan my sou oorlaat!
Behandel my soos 'n kind
wat nie alleen die pad sal vind nie:
Neem my hand in U hande
en lei my as U kind.
As ek oor my lewe terug kyk, besef ek inderdaad dat ek soveel foute sou maak as ek op my eie wysheid moes staatmaak. Alles wat ek is en het, is net genade!
Mag ons ons hand in hierdie nuwe jaar gehoorsaam in die Here se hand sit en Hom dan vertrou vir leiding oor die regte pad. Laat ons dit veral ook vir ons kinders leer en prakties maak, sodat wanneer ons en hulle uiteindelik op die drumpel van nog 'n nuwe jaar te staan kom, ons nader aan Hom gegroei het en die toekoms dan met nog meer wysheid kan aanpak omdat ons geleer het uit hierdie jaar se lesse.
Ns. Lees gerus my reisartikel oor ons impromptu Zimbabwe en Botswana vakansie as jy belangstel:
Vorige Previous post: Die Arme Tandemuis
Volgende Next post: Om ons kinders vir die toekoms voor te berei
4 thoughts on "Om 'n onbekende drumpel oor te steek"
Januarie 16, 2018 om 6:57 vm
Dis so waar: Ons weet nie wat vir ons voorlê nie. Genadiglik kan ons due toekoms moedig instap in die wete dat God elke tree met ons saamloop.
Ons doen ook soms dinge op die ingewing van die oomblik. 😁
Januarie 16, 2018 om 5:02 vm
Hoop daar is vir julle in 2018 sommer ñ hele paar opwindende 'op die ingewing van die oomblik' geleenthede! Groete uit die Vrystaat!
Januarie 16, 2018 om 5:04 vm
Dankie, vir jou ook! Jy het my nou aangespoor tot 'n bloginskrywing. 😂 Op die ingewing van die oomblik. 😁